钦定古今图书集成/历象汇编/庶征典/第182卷 > 《上韩丞相论灾伤手寔书》宋·苏轼
## 钦定古今图书集成/历象汇编/庶征典/第182卷 > 《上韩丞相论灾伤手寔书》宋·苏轼

《史馆相公执事》。轼到郡二十馀日矣，民物椎鲁，过客
稀少，真愚拙所宜久处也。然灾伤之馀，民既病矣。自入境，见民以蒿蔓裹蝗虫而瘗之，道左累累相望者
二百馀里，捕杀之数，闻于官者凡三万斛。然吏皆言
蝗不为灾，甚者或言“为民除草。使蝗果为民除草，民
将祝而来之，岂忍杀乎？”轼近在钱塘，见飞蝗自西北
“来，声乱浙江之涛，上翳日月，下掩草木，遇其所落，弥
望萧然，此京东馀波及淮浙者耳。而东京复言蝗不
为灾，将以谁欺乎？郡已上章详论之矣。愿公少信其
言，特与量蠲秋税，或兴倚阁青苗钱。疏远小臣，腰领
不足以荐𫓧钺，岂敢以非灾之蝗，上罔朝廷乎？若必
不信，方且重复简按，则饥羸之民，索之于沟壑间矣。
且民非独病旱蝗也，方且均税之患，行道之人举知
之，税之不均也久矣，然而民安其旧，无所归怨。今乃
用一切之法，成于期月之间，夺甲与乙，其不均又甚
干昔者，而民之怨始有所归矣。今又行手实之法，虽
其条目委曲不一，然大抵特告讦耳。昔之为天下者，
恶告讦之乱俗也，故”有不干已之法，非盗及强奸，不
得捕告。其后稍稍失前人之意，渐开告讦之门。而今
之法，揭赏以求人过者，十常八九。夫告讦之人，未有
非凶奸无良者，异时州县所共疾恶，多方去之，然后
良民乃得而安。今乃以厚赏招而用之，岂吾君敦化
相公行道之本意欤？